  Анжелика Тихонова корреспондент 28-тӥ куартолэзе Вотка ёросысь Юльской черкогуртын «Гурт – нылкышнолэн синмыныз» («Село – глазами женщины») элькун форум ортчоз. Со Удмуртиын Гуртлэн арезлы сӥземын луоз, ивортӥз элькунысь Кун Кенешлэн пресс-службаез. Кун Кенешын ужрадэз радъянъя но ортчытонъя пумиськон ортчытӥзы. Отчы тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Татьяна Ишматова, элькунысь лулчеберетъя министр Владимир Соловьёв, дышетонъя но тодосъя министр Светлана Болотникова но министрлэн воштӥсез Ирина Крохина пыриськизы. Улосвыл парламентысь «Единая Россия» фракциезлэн кивалтӥсез Елена Дербилова пусйиз, форум тодон-валанэн люкиськыны, кусыпъёс кылдытыны умой площадка луоз но гуртын ужась нылкышноосты гурт интвылъёсты азинтон понна кулэ луись ужпумъёсты сэрттон-пертчон понна огазеялоз. Со пӧртэм ёросъёсысь, пӧртэм удысъёсын тыршись нылкышноос куспын зэмос, улэп вераськон луыны кулэ. Котькудӥзлэн аслаз опытэз, аслаз шуг-секытъёсыз но юанъёсыз вань, кудъёссэ асьмеос ӵошен эскерыны, сэрттыны-пертчыны луонлыкъёс шедьтыны, пайдалыко амалъёсты кутыны быгатӥськом. Оскисько, Гуртлэн араз форум гуртъёсты но оглом шаермес азинтыны выль мылкыд сётоз Елена Дербилова, Кун Кенешысь «Единая Россия» фракцилэн кивалтӥсезФоруме элькун ёросъёсысь делегациос пыриськозы. Отчы пӧртэм удысъёсын тыршись нылкышноос пырозы: гурт возёс предприятиосын кивалтӥсьёс, фермеръёс, тазалыкез утён, лулчеберет, дышетон, спорт но егитъёсын ужан политикая ужъюртъёслэн кивалтӥсьёссы но ыстэм муртъёссы, ёрос администрациосын ужасьёс, депутат нылкышноос, мер огазеяськонъёсын, нылкышноослэн огазеяськонъёсынызы кивалтӥсьёс. Форум улсын «Село – территория развития», «Здоровое будущее глазами сельской женщины» но «Молодёжь – будущее села» площадкаос ужалозы. Соос улсын гуртъёсты но гурт возёс удысэз азинтонъя кун программаосты быдэсъямез, йӧскалык но партилэсь ӵектосъёссэс улонэ пыӵатонэз, пӧртэм кичӧлтонъёсты быдэстыны коньдон кыскыны луонлыкъёсты, егитъёсты гуртэ кыскон но гуртэз азинтон ужпумъёсты эскерозы. Нылкышноос юанъёссэс элькунысь кивалтӥсьёслы, депутатъёслы, экспертъёслы сётыны быгатозы. Кенешонэ пыриськисьёс форум выль ӧнерлыко кусыпъёс юнматыны но выль мерлыко ӵектосъёс кылдытыны умой инъет луоз шуыса пусйизы. Тодэ вайытом, Ижкарысь Шор площадьын Гуртлэн арез улсын гурт возёс удысын тыршисьёслэн туспуктэмъёсынызы адӟытон усьтӥськиз. Тегъёс: Мерлык Удмуртия гурт форум Воткаёрос нылкышноос Гуртлэнарез  